GiliGold/VAD_KnessetCorpus huggingface dataset:
יגאל בן שלום: אתה היסטוריון או סטטיסטיקאי?
זאב אלקין: גם וגם.
זאב אלקין: אם זה כמו שאני אומר, אני לא מבין את ההיגיון הזה שיש כאן חצי משרה של דובר רוסית, בכל הסניף הגדול הזה, ועוד שני תקנים לעובדים דוברי אמהרית.
זאב אלקין: זאת עיר קולטת עלייה מספר אחת בארץ מבחינת המספר האבסולוטי ולא רק היחסי.
סופה לנדבר: קיבלנו את החוברות היפות ואני רוצה לומר לך שלא יכול להיות שבסניפי הביטוח הלאומי אין הסבר בשפה הרוסית והאמהרית.
סופה לנדבר: החומר הזה צריך להיות בכל הסניפים כל יום ולא להיות רק לקראת הביקור שלנו.
יגאל בן שלום: הוא קיים בכל הסניפים, הוא לא הוכן לקראת הביקור.
יגאל בן שלום: הוא קיים כל הזמן.
סופה לנדבר: אנשים היו שם כאשר חילקו את החוברות.
יגאל בן שלום: אנחנו נתייחס לזה.
סופה לנדבר: אני רוצה להבין למה החוקים שאנחנו חוקקנו - למשל החוק לגבי רכב למובטלים - לא ירד לביטוח לאומי.
לריסה לנין: אני ממונה על נושא הקשישים בעיר.
לריסה לנין: פעם יזמתי כאן פגישה מטעם העירייה עם המנכ"ל והועלו הרבה שאלות.
לריסה לנין: על חלק מהשאלות קיבלתי תשובה, אבל יש לי שאלה נוספת.
לריסה לנין: לא הרבה השתנה מאז הזמן קיימנו את אותה ישיבה, בה ביקשתי שיהיו כאן
לריסה לנין: מודעות ברוסית וכן התייחסתי לנושא תקן לעובדת או עובד בשפה רוסית כי חוץ מחוסר של עובדים בשפה רוסית, יש כל מיני פרוצדורות שאנשים טוענים שממש קשה להם.
לריסה לנין: הם מגישים את המסמכים ומקבלים תשובות רק שכעבור חצי שנה-שנה.
לריסה לנין: השאלה היא אם יש איזה שהיא תקופה מסוימת שאתם נותנים תשובות.
לריסה לנין: לצערי גם אני ובעלי חיכינו כמעט שנה עד שהוא יקבל את שקצבת הנכות שלו.
לריסה לנין: מה עוד שכאשר עוברים מהשלמת הכנסה לקצבת נכות – עובר זמן רב.
קריאה: בזמן האחרון, בשנים האחרונות יש שיפור בעבודה.
קריאה: זה צריך להגיד, אני מרגיש את זה ואני לא נמצא רחוק מכאן אלא אני יושב ומקבל את אותם קליינטים שמסתובבים פה.
קריאה: יש שיפור בעבודה, זה נכון, אבל בכל מקרה אני מצטרף לחברים ואומר שזה לא מספיק שיש פה מתנדבות.
קריאה: המתנדבות הן לא ברמה של לתת הסבר ספציפי ולענות על השאלות הספציפיות.
קריאה: הפניות הכי קשות אלו הפניות לנכות ולסיעודי.
קריאה: שם לא מבינים את הפונים והפונים לא יכולים למלא את הטופס.
קריאה: יש לנו למשל עובדת קליטה שהיא במקצועה עורכת-דין.
קריאה: רק בזמן האחרון התחילו לטפל בקשישים האלה מאחר שהיא עוזרת להם ויכולה להסביר את הפניות.
קריאה: קיימת בעיה של קומוניקציה בגלל השפה הרוסית.
קריאה: יש בעיה בהתייחסות לפונים ואנחנו רואים שהעובדים לא מגלים סבלנות כלפי הפונים.
קריאה: את זה צריך לשנות ולשפר.
קריאה: אולי צריכה להיעשות עבודה עם פסיכולוגים.
קריאה: אני מבין שזו עבודה קשה, לטפל כל יום בפניות של אנשים עם בעיות.
קריאה: כדי למלא טפסים, אולי צריך להעסיק אדם מיוחד שישב בשעות ספציפיות כדי לעזור לאנשים.
קריאה: כמו שאנחנו שולחים למוקד אתיופים מלווים באתיופית, צריך לשלוח את הרוסים מלווים באדם הדובר את שפתם.
קריאה: זה אמנם לא מספיק, וצריך שבפנים, במחלקה, יהיה מישהו שיכול לעזור למלא את הטופס וידע להסביר.
קריאה: אני במיוחד מתייחס למחלקות כמו נכות, שם יש הרבה מסמכים והסברים שצריך לקבל.
קריאה: כאן חייבים להכניס אנשים שיוכלו לעזור בקומוניקציה עם הפונים.
גרשון פלדמן: התלבטתי מאוד אם להתייחס לנושא או לא, אבל בכל-זאת אומר שאני שמח מאוד לראות את השינויים הקיימים היום, אבל אני לא יודע מה התוכניות שלך לשיפור.
סופה לנדבר: אנחנו יודעים על תוכניותיו.
גרשון פלדמן: תודה לאלוהים שהגיע סוף סוף מנכ"ל שהוא גם בן אדם משכיל, גם בן אדם תרבותי ואדם כזה שאני מרגיש שאפשר לומר לו משהו, מה שיכול להיות לא נוח כלפי העיתונאים שלנו.
גרשון פלדמן: אני חושב שהכיוון שלנו היום לא כל כך נכון.
גרשון פלדמן: מדברים על תקן, ועל עוד תקן, ועל עוד תקן.
גרשון פלדמן: אני הייתי ממונה על כוח אדם בעיריית אשדוד במשך קדנציה שלמה ואני מבקש להשיא לך עצה.
גרשון פלדמן: קודם כל צריך לשבור את הקרח שיש לנו ולא לדבר על כך שיש לנו משרה לעובדת דוברת רוסית או על כך שיש לנו משרה לעובדת דוברת אמהרית.
גרשון פלדמן: לא.
גרשון פלדמן: יש לנו קריטריונים שאנחנו בונים בדרך כלל כאשר מקבלים לעבודה אנשים, ואחד מהקריטריונים יכול להיות שאנחנו רוצים לקבל היום פקיד שהוא גם דובר צרפתית או דובר רוסית או אמהרית.
גרשון פלדמן: אני אחרון שאדרוש ואומר שאנחנו לא צריכים עובדת הדוברת רוסית.
גרשון פלדמן: צריך לומר כל הכבוד לחברי כנסת שלנו שבאמת דואגים לכולם ואכן זו המטרה שלהם, לדאוג לכל תושב, גם לתושבי אשדוד אבל גם לכל תושבי המדינה.
גרשון פלדמן: גם לנו יש את אותה מטרה.
גרשון פלדמן: אני חושב שקודם כל אנחנו צריכים להוציא מכלל הדיבורים את הדרישה ששלנו שאנחנו רוצים עובדים במוסד לפי המספר לפי האחוזים שיש באשדוד.
מיכאל נודלמן: אתה חושב שמספיקה חצי משרה?
סופה לנדבר: זאת עמדתן של שתי הוועדות שחושבות אחרת.
סופה לנדבר: אתה מדבר על כך שצריכים לדבר בשפה אנושית.
גרשון פלדמן: אני אומר שאנחנו לא צריכים להצטדק ואנחנו לא צריכים לבקש.
גרשון פלדמן: קיבלנו גם פסיכולוגים שהם דוברי רוסית, גם עובדות סוציאליות, גם מורים ומורות.
גרשון פלדמן: אני חושב גם אנחנו צריכים לקבל לפי הקריטריונים גם עובדים מקצועיים.
גרשון פלדמן: אני חושב שזו המטרה של כולנו.
גרשון פלדמן: בוודאי שיש פה לשפר ואני בטוח שמנכ"ל הביטוח הלאומי יעזור לנו לפתור את כל הבעיות הקיימות.
זאב אלקין: אבל שליטה בשפה של הלקוח זה לא קריטריון מקצועי?
סופה לנדבר: צריכים להבין את האדם ולא משנה באיזו שפה הוא מדבר.
קריאה: הרבה שנים לא מספקים את השירות ואתה מרוצה.
אסיה חלפון: הרבה שנים עבדתי בגבייה.
אסיה חלפון: בעיריית אשדוד הטפסים הם בכל השפות כמו ברוסית, באמהרית, בצרפתית.
אסיה חלפון: אז אני חושבת שגם בביטוח לאומי הטפסים צריכים להיות בשפות השונות.
יגאל בן שלום: נגעתם במספר נקודות מרכזיות.
יגאל בן שלום: הנושא המרכזי הוא נושא כוח אדם, משאבי אנוש.
יגאל בן שלום: הנושא השני הוא הנושא של הטמעת חוקים חדשים.
יגאל בן שלום: הנושא השלישי הוא המעבר מקצבת נכות לקצבת זקנה ושארים.
יגאל בן שלום: נושא נוסף הוא שיפור השירות.
יגאל בן שלום: כשהגעתי למוסד לביטוח לאומי התחלתי בתוכנית אסטרטגית חדשה, עם רפורמות מרחיקות לכת והנושא הראשון שעלה היה שיפור השירות.
יגאל בן שלום: מיניתי את יאיר דורי כסמנכ"ל משאבי אנוש ומתוקף תפקידו הוא זה שצריך להיות אחראי על שיפור השירות ואכן בנושא הזה הייתה התקדמות מדהימה.
יגאל בן שלום: לדוגמא, בנושא פניות לציבור, בדקתי ומצאתי שמשך זמן התשובה לפונה היה 40 יום בממוצע.
יגאל בן שלום: הודעתי לכל מנהלי הסניפים שאני מבקש להוריד את הממוצע הזה בתוך שנה ל-25 ימים ובתוך עוד שנה לפחות מ-10 ימים.
יגאל בן שלום: היום משך הזמן הממוצע של התשובות לפניות הציבור הוא בכל הארץ 10 ימים לא 25 יום.
יגאל בן שלום: מבחינת המוסד לביטוח לאומי ההיררכיה אומרת שהפונה צריך לקבל את התשובה בסניף במקום אבל יש לו עדיין את הזכות ואת היכולת לפנות לממונים.
יגאל בן שלום: נכון, אני בהחלט מסכים להערות שהועלו כאן, ואכן, חברת הכנסת שמטוב, אני מקבל הרבה פניות גם מחברת הכנסת מרינה סולודקין וגם מחברת הכנסת סופה לנדבר ואני פותר את הבעיות.
יגאל בן שלום: תוך מספר ימים אני נותן להן תשובה.
יגאל בן שלום: אני לא עובר על החוק, אני לא עושה דברים בהוקוס פוקוס, אלא הכול במסגרת החוק.
יגאל בן שלום: זה נכון שכאשר מגיעה פנייה מלשכת מנכ"ל אל הסניף אל הפקיד, מיד נותנים תשובה.
יגאל בן שלום: זה לא צריך להיות בכמויות כאלה כי התשובה צריכה להיות בסניף עצמו.
יגאל בן שלום: לכן, מהבחינה הזאת שיפור השרות הוא הדבר הראשון שעשינו, ראיתם כאן קיוסק שצריך לברך על כך, כי מדובר בקיוסק שמהווה עמדה לשירות לציבור, ועושים דברים נוספים באמצעות האינטרנט.
יגאל בן שלום: לגבי כוח אדם.
יגאל בן שלום: כל מה שאני יכול לומר הוא שאתם צודקים.
יגאל בן שלום: השאלה היא איך פותרים את הבעיה הזאת.
יגאל בן שלום: גם אני חושב שזה לא צריך להיעשות בפרופורציה ואני מסכים עם אדוני סגן ראש העיר, זה לא פרופורציונאלי לומר שנותנים פקידים לפי מספרם של העולים.
יגאל בן שלום: כמנכ"ל אני אחראי על הנושא ואני צריך לתת את הפתרונות לפי המגבלות והאילוצים שיש לי.
יגאל בן שלום: כלומר, אני לא הולך לשלוח אתכם לנציב שירות המדינה ולא לאגף התקציבים למרות שאני יכול לומר שכדי לקלוט עוד עובדים אני צריך אישור של אגף תקציבים.
יגאל בן שלום: אני לא נותן תשובה כזו אלא אני מנסה לתת פתרון ואני דרך אגב, הסכמתי ואמרתי בשמחה שתבואו לאשדוד ונפתור את הבעיות במקום ביחד.
יגאל בן שלום: אמרתי שנשב ביחד ננסה לפתור את הבעיה.
יגאל בן שלום: צריך לראות מה האפשרויות שלנו.
יגאל בן שלום: גם לי יש קצת רקע בתחום שלך.
יגאל בן שלום: אפשרות אחת היא שכל עובדי הסניף ילמדו רוסית.
יגאל בן שלום: זאת כמובן אפשרות תיאורטית.
יגאל בן שלום: אפשרות שנייה היא שכל העולים מרוסיה ילמדו עברית.
יגאל בן שלום: אגב, לגבי האפשרות הראשונה, אל תזלזלו, הבת שלי האחרונה הקטנה בת 18 התגייסה לצבא.
יגאל בן שלום: אני לא יכול להגיד לכם פרטים בכלל כי זה מאוד חסוי.
יגאל בן שלום: כל מה שאני יכול לומר לכם שבתוך 5 חודשים היא למדה שפה חדשה לגמרי ואני לא מדבר ערבית.
יגאל בן שלום: תארו לכם, שפה חדשה לגמרי 5 חודשים.
יגאל בן שלום: אם הם יכולים, אנחנו לא יכולים?
יגאל בן שלום: זאת אומרת מהבחינה הזאת לא צריך לשלול את זה על הסף.
יגאל בן שלום: ישבה הילדה שלי ובתוך 5 חודשים קלטה שפה חדשה לגמרי, שפה זרה שלא היה לה מושג כלשהו קודם לכן.
יגאל בן שלום: אם כן, קודם כל אני באמת אחשוב על הרעיון הזה, ללמד את הפקידים רוסית.
יגאל בן שלום: לתת להם קורס.
יגאל בן שלום: אני חושב על זה ברצינות.
יגאל בן שלום: זה כמובן יהיה על חשבון המוסד ונעלה את האפשרות לשלוח את העובדים לקורס אינטנסיבי ללימוד השפה הרוסית.
יגאל בן שלום: זו אופציה אחת.
יגאל בן שלום: האופציה השנייה היא שאני אנחה את מנהל הסניף להיות רגיש לנושא של שפה.
יגאל בן שלום: אני מדבר על רגישות לשפה ולא על רגישות לכל מיני דברים אחרים מחוץ לשפה כי יש רגישויות לכל מיני דברים בקליטת עובדים.
יגאל בן שלום: מנהל הסניף אכן רגיש מאוד.
יגאל בן שלום: אסור לי להנחות לקלוט עובד כזה או אחר ממגזר כזה או אחר.
זאב אלקין: זאת שאלה של שפה ככלי מקצועי.
יגאל בן שלום: אני אומר שאסור לי.
יגאל בן שלום: אני לא יכול.
יגאל בן שלום: יש מגבלות.
יגאל בן שלום: יש שוויון.
יגאל בן שלום: שפה היא לא קריטריון כרגע אצלנו.
יגאל בן שלום: אני צריך להיות זהיר.
יגאל בן שלום: אתמול התקשר אליי סמיר והאבה שהוא יועץ ראש הממשלה לדרוזים.
יגאל בן שלום: מדברים איתי בטלפון – עכשיו, אחרי כל הפרשיות – ואומרים לי שביום זה וזה יש מכרז בסניף מסוים ובין המועמדים יש דרוזי, ומבקשים ממני לדאוג לכך שהדרוזי ייקלט.
יגאל בן שלום: את זה הוא אומר לי בשיחת טלפון.
יגאל בן שלום: קצת רגישות.
קריאה: אבל יש הבדל כשצריכים עובד דובר שפה ככלי או כאשר מדובר בסידור של ועדות מסדרות.
יגאל בן שלום: אני מנסה להסביר שהמוסד לביטוח לאומי עובד על פי כללים.
יגאל בן שלום: כלומר, קליטת עובדים היא על פי כללים.
יגאל בן שלום: יש מכרזים, ואני לא יכול לחרוג מהכללים.
זאב אלקין: יש דרישות מקצועיות.
מיכאל נודלמן: אתם צריכים לקחת בחשבון את סוג הפונים אליהם.
יגאל בן שלום: עוד לא התחלתי לתת את הפתרונות.
יגאל בן שלום: אני רק אומר שאנחנו חייבים לעבוד לפי כללים.
יגאל בן שלום: אני לא יכול היום להגדיר ולומר שמספר העובדים באשדוד יהיה על פי התפוצות.
זאב אלקין: לא לפי התפוצות, לפי שפה.
מיכאל נודלמן: לפי שפה.
יגאל בן שלום: בסדר, אבל קודם כל תקשיב.
יגאל בן שלום: באותה מידה יש לי פה עולים מארגנטינה וזה אומר שאני צריך דוברי ספרדית, אני צריך דוברי ערבית, אני צריך דוברי אמהרית ואני צריך דוברים בשפות שונות.
זאב אלקין: פרופורציונאלי למספר הלקוחות.
יגאל בן שלום: אין לי תקנים שמחכים רק לקלוט עובדים.
יגאל בן שלום: אין מצב כזה.
יגאל בן שלום: אין תקנים.
יגאל בן שלום: אני מבקש ממנהל הסניף, בנוכחותכם, לגלות רגישות לגבי קליטת עובדים, אני מבקש ממנהל הסניף שבנושא קליטת עובדים הוא יתחשב בכמות של דוברי רוסית הפונים לסניף ושינסה לראות אם יש לו תגבור במשרד הראשי.
יגאל בן שלום: אני מבקש ממנו לנסות לתת פתרון ומענה לנושא הזה.
יגאל בן שלום: אני מבקש וזו גם הנחיה.
יגאל בן שלום: אני מבקש מהפדרציה לקיים שיתוף פעולה.
יגאל בן שלום: אני מוכן להקצות ולהגדיל את המכסה של מספר המתנדבים כאן ולתת שטח.
יגאל בן שלום: אני מסכים אתכם - הייתי למטה אתכם - שאי אפשר שיהיו פה עשרה דוברי רוסית ושלושה אנשים שיכולים לשרת אותם.
יגאל בן שלום: אני מסכים שזה לא בסדר.
יגאל בן שלום: שלמה, אני מאוד מבקש להקצות שטח למתנדבים, וזה באחריותך, לכך שיהיו יותר מתנדבים הדוברים רוסית עם כל מה שמשתמע מכך, למרות שכולנו יודעים שיש לנו מגבלות גם בדברים האלה.
יגאל בן שלום: צריך לתת פתרון מיידי.
יגאל בן שלום: מיידי.
יגאל בן שלום: צריך לבדוק אם אפשר בשיתוף עם הפדרציה לגייס במיידי עוד שלושה מתנדבים נניח, עוד שלושה דוברי רוסית שיהיו פה באופן קבוע כאשר יש קבלת קהל.
יגאל בן שלום: ניתן להם הכשרה כדי שיוכלו לתת את התשובות הראשוניות.
יגאל בן שלום: יכול להיות שאנחנו צריכים - אני חושב תוך כדי הדיון - מתנדב נייד.
יגאל בן שלום: זה אומר שדווקא הוא זה שייגש לפקיד ויהיה מתורגמן בזמן שיושב מולו אדם דובר רוסית.
יגאל בן שלום: נתקלנו בבעיה כאשר האדם שהוא דובר רוסית יושב מול הפקיד והפקיד לא דובר את השפה ולכן לא יכול לטפל בו.
יגאל בן שלום: אני חושב על מתנדב שישב ליד הפקיד - כי המחשב הוא מול הפקיד – ויהווה מעין מתנדב נייד.
יגאל בן שלום: כאשר מישהו שהוא דובר רוסית פונה לפקיד שלא יודע רוסית, המתנדב יתרגם מול המחשב.
יגאל בן שלום: צריך לחשוב על משהו כזה.
זאב אלקין: אם יישב מישהו אדם דובר רוסית במודיעין, הוא יוכל להפנות את האנשים שלא יודעים עברית לדלפקים.
יגאל בן שלום: נכון.
יגאל בן שלום: גם זה אני מבקש.
יגאל בן שלום: שלמה, כל זה באחריותך.
יגאל בן שלום: מה שאני מבקש זה שאתה תפנה אלינו בנושא.
יגאל בן שלום: יש לנו סמנכ"ל משאבי אנוש ונעשה ככל המותר לנו.
יגאל בן שלום: מותר לנו מתנדבים, מותר לנו לשים עוד כיסא, מותר לנו לשים שלטים ברוסית.
יגאל בן שלום: כל מה שאפשר לעשות, נעשה בתחום של המותר.
יגאל בן שלום: שלמה, אני רוצה תוך חודש לקבל ממך תוכנית ממך שאומרת איך אפשר להתגבר על הבעיה של השירות לאוכלוסייה הרוסית פה באשדוד.
יגאל בן שלום: תוכנית שמתבססת על כל מה שאמרתי עם רעיונות נוספים שלך.
יגאל בן שלום: אנחנו נשתדל לתת לך תשובות לכל המענים במסגרת המגבלות מולן אנחנו עומדים.
יגאל בן שלום: אתה צריך לפתור את הבעיה, כי אתה צריך לתת שירות פה.
יגאל בן שלום: עכשיו אתה המנכ"ל באשדוד כי אני לא יכול לבוא כל יום לאשדוד.
יגאל בן שלום: אני נותן לו את הגיבוי, ואת ייפוי הכוח כדי לפתור את הבעיה.
קריאה: אבל זה לא אמור רק לגבי אשדוד.
יגאל בן שלום: ברור.
יגאל בן שלום: , אבל זה יהיה מודל, זה יהיה פיילוט שייעשה בשיתוף עם הצוות.
יגאל בן שלום: אני מודיע לכם שאני לא יכול לקלוט יותר עובדים ואני לא יכול להשיג יותר תקנים.
קריאה: אולי יש אפשרות להעביר לאשדוד מסניף אחר.
יגאל בן שלום: אלה המגבלות, כפי שהצגתי אותן.
יגאל בן שלום: לגבי הקשישים.
יגאל בן שלום: אני ער לנושא הזה, ואכן הם צריכים לקבל את הטיפול ההולם.
יגאל בן שלום: אכן הפרופורציה של הקשישים יוצאי חבר העמים היא גבוהה יותר באוכלוסייה, והפרופורציה של יוצאי חבר העמים שמקבלים השלמת הכנסה עוד יותר גדולה מאשר כלל האוכלוסייה.
יגאל בן שלום: אנחנו משלמים לעולים חדשים קצבת השלמת הכנסה בסביבות שני מיליארד שקל מתוך כל סך כל תשלומים בזקנה של 15 מיליארד שקל.
יגאל בן שלום: הפרופורציות הן מדהימות, הן גבוהות מאוד.
יגאל בן שלום: לגבי המעבר מנכות להשלמת הכנסה.
יגאל בן שלום: נכות כללית זו קצבה שבן אדם מקבל ללא מבחן הכנסות.
יגאל בן שלום: כאשר הוא עובר לקצבת זקנה הוא מקבל קצבת זקנה בסיסית לפי גילו, וכאשר הוא צריך השלמת הכנסה - יש מבחן הכנסות כי צריך לבדוק אם אין לו שלוש דירות, ואם אין לו נכסים ואין לו מניות וכולי.
יגאל בן שלום: לכן הוא חייב להגיש טופס השלמת הכנסה כדי לראות שאין לו הכנסות נוספות.
יגאל בן שלום: במידה ואין לו, הוא יקבל השלמת הכנסה.
יגאל בן שלום: אגב, אחד הרעיונות שלי, ואני מקדם את זה, שבגיל 70 אנשים יקבלו קצבת זקנה אוטומטית בלי להגיש תביעה.
יגאל בן שלום: גיל 70 זה הגיל המוחלט, ואז אנשים יקבלו קצבת זקנה אוטומטית בלי להגיש תביעה.
סופה לנדבר: זה כמו עצמאי בגיל 70.
יגאל בן שלום: מי שעבד - עבד, מי שעלה, קיבל משרד הקליטה.
יגאל בן שלום: אני בונה כרגע את ברפורמה.
זאב אלקין: למה לא גיל 68?
יגאל בן שלום: 70 זה הגיל המוחלט.
יגאל בן שלום: זאת אומרת, אתה מקבל קצבת זקנה בגיל 67 זה גיל מותנה בזה שפרשת מהעבודה ושאין לך הכנסות.
יגאל בן שלום: אבל בגיל 70 אתה מקבל קצבת זקנה בלי כל קשר.
יגאל בן שלום: לכן אני רוצה שגיל 70 יקבלו אוטומטית קצבת זקנה לחשבון הבנק.
יגאל בן שלום: אנחנו עכשיו בונים מערכת, אבל זה במסגרת הרפורמה.
יגאל בן שלום: מקסימום יכנסו למערכת כחצי אחוז או חצי פרומיל שלא מגיע להם.
יגאל בן שלום: אם זה המצב, שיהיו בריאים, אבל לעומתם יש 99.5 אחוזים שבוודאי מגיע להם, וזו הסיבה להשלמת הכנסה.
יגאל בן שלום: לגבי הנושא של חוקים.
יגאל בן שלום: ההוראות, עם קבלתן, יורדות מיד לסניף.
יגאל בן שלום: אני ביקשתי מיפעה להביא לי אותן.
יגאל בן שלום: ב-1 בינואר התקבל החוק.
יגאל בן שלום: התקבלה ההוראה בנושא רכב - ובדקתי את זה - כאשר משפחות מקבלות הבטחת הכנסה או מקבלי הכנסה שיש להם רכב עד 25,000 שקלים, זכאיות להשלמת הכנסה.
סופה לנדבר: אני שמעתי פקידה נותנת תשובה לפונה אליה, שאמר שיש לו רכב והיא אמרה שבינתיים לא קיבלו הוראות.
יגאל בן שלום: אני אומר שאני בודק איפה הכשל.
יגאל בן שלום: הכשל הוא לא בכנסת כי אתם קיבלתם את החוק.
יגאל בן שלום: הייתי שמח להגיד שזה אתם אבל זה לא אתם.
יגאל בן שלום: זה לא המנכ"ל כי המנכ"ל העביר את ההוראות הלאה ללשכה המשפטית.
יגאל בן שלום: זו לא סמנכ"לית גמלאות אילנה שריימן שלא נמצאת פה כי אני יודע שהיא העבירה את ההוראות.
יגאל בן שלום: לכן שלחתי את יפעה לבדוק און-ליין בשטח אם יש פה את ההוראות, ואם הם ישנן, באיזו רמה.
יגאל בן שלום: אני מבקש לדעת באיזו רמה של פקידות נמצאות ההוראות ולמה זה לא עבר לפקידים.
יגאל בן שלום: מיד תקבלו תשובה.
יגאל בן שלום: כן ההוראות ירדו והכוונה לשתי ההוראות.
סופה לנדבר: אנחנו מבקשים לתרגם את זה לרוסית ואמהרית.
יגאל בן שלום: ההוראות ירדו, אבל לא הספקנו להכניס אותן לחוברת כי החוברת יצאה לפני החוק.
זאב אלקין: יכול להיות שכדאי לתלות אותן לוח המודעות בסניף.
יגאל בן שלום: שלמה, בבקשה.
יגאל בן שלום: בחוק ההסדרים יש שני חוקים חדשים כאשר האחד הוא בנושא הבטחת הכנסה ובו נאמר שיהיה אפשר להחזיק רכב בתנאים מסוימים, והנושא השני זה הנושא של נסיעות לחוץ לארץ של קשישים כאשר מדובר בשלוש פעמים בשנה עד 74 ימים.
יגאל בן שלום: שלמה, אני מבקש שתוציא חוזר לכל העובדים שלך על השינוי הזה.
יגאל בן שלום: דבר שני, בהחלט לתלות שלט בשפה הרוסית על לוחי המודעות שלכם.
יגאל בן שלום: כאמור, אנחנו ניתן פתרונות.
יגאל בן שלום: אני באתי לפה מתוך ידיעה שיש בעיות ואני לא לכסות.
יגאל בן שלום: אנחנו ניתן פתרונות.
יגאל בן שלום: תוך חודש מנהל הסניף יגיש לי תוכנית שאומרת איך - באמצעים שאני יכול לתת לו – נוכל לתת פתרונות לדוברי רוסית.
סופה לנדבר: גם אמהרית.
יגאל בן שלום: כן, כן, גם אמהרית.
יגאל בן שלום: תראו, אנחנו גם נשתדל.
יגאל בן שלום: רציתי לתרגם את הדברים לאמהרית באתר האינטרנט שלנו אבל אמרו לי שאין להם נגישות לאינטרנט.
יגאל בן שלום: אנחנו מתרגמים את האתר לאנגלית ולערבית ומקווים שזה מספיק.
יגאל בן שלום: יכול להיות שנתרגם את האתר גם לרוסית וזה יביא לפתרון הנושא.
אסיה חלפון: אדם שהוא נכה לצמיתות מתאונת עבודה ומקבל ניידות ויש לו פרוטזה.
אסיה חלפון: למה לטרטר אותו כל 4 שנים לעבור עוד וועדה אם הוא כבר נכה?
סופה לנדבר: אגב אני ראיתי שאשקלון מפרסם את נושא ועדת הערר בעיתון וזה דבר מאוד יפה.
יגאל בן שלום: הייתה כאן שאלה בנושא ועדות רפואיות.
יגאל בן שלום: כשהגעתי למוסד ראיתי שהנושא המרכזי שהמוסד חייב להתמודד איתו הוא הוועדות הרפואיות.
יגאל בן שלום: אנחנו בוועדות הרפואיות לא בסדר.
יגאל בן שלום: יש פה איזה מערכת שהיא באמת מאוד בירוקרטית.
יגאל בן שלום: זה היה הנושא השני בו טיפלתי, אחרי שיפור השירות.
יגאל בן שלום: עשינו שינויים רבים מבחינת הוועדות הרפואיות.
יגאל בן שלום: ראשית, כל רופא חייב להזדהות, הוא חייב להסביר מיהו, איזה רופא הוא, אם הוא אורטופד, הוא לא יטפל בנוירולוגיה, אם הוא נוירולוג, הוא לא יטפל באורטופדיה.
יגאל בן שלום: בנוסף לכך, צמצמנו מאוד את זמני ההמתנה.
יגאל בן שלום: אני רוצה שתבינו מה עשינו בסניף אשדוד ואיך אנחנו עובדים.
יגאל בן שלום: בסניף אשדוד היה לנו 1,700 תיקים פתוחים של נפגעי עבודה.
יגאל בן שלום: מה שעשינו הוא לקחנו את כל התיקים והעברנו אותם לסניף יפו, בגלל שלא היה כאן כוח אדם ולא היו כאן אנשים מוסמכים.
יגאל בן שלום: סניף יפו טיפל בכל התיקים הללו ובתוך פחות מחודש והדבקנו את הפיגור שנוצר באשדוד.
יגאל בן שלום: כלומר לקחתי פקידים מסניפים אחרים שיסייעו להדביק פה את הפיגור.
אסיה חלפון: האנשים לא היו חוזרים לכאן אם לא היו מטרטרים אותם.
סופה לנדבר: אני מקווה שתסכים שהישיבה הבאה עם מנכ"ל הביטוח הלאומי תהיה בנושא ועדות ערר וכל הבעיות הרפואיות.
יגאל בן שלום: בהחלט.
יגאל בן שלום: אני אשמח מאוד.
יגאל בן שלום: תכננתי – אל לצערי הרב זה לא עובד - מערכת ממוחשבת חדשה בנושא ועדות רפואיות.
יגאל בן שלום: מדובר במערכת יוצאת מן הכלל כאשר הכול ממוחשב.
יגאל בן שלום: רציתי גם למחשב את ספר הליקויים, כי מה שקורה הוא שבסניפים שונים רופאים שונים נותנים אחוזים שונים.
יגאל בן שלום: לכן אמרנו שיהיה ספר ליקויים ממוחשב.
יגאל בן שלום: כרגע המצב הוא שוועד העובדים עוצר אותי.
יגאל בן שלום: בכל השינויים הטכנולוגיים שאנחנו עושים, אני כבר מנהל משא ומתן שנה וחצי עם ועדי עובדים להכניס את השינויים הטכנולוגים אבל הם לא נותנים לי.
יגאל בן שלום: אני מתחייב שזה לא פוגע בעובדים, לא פוגע בזכויות ולא פוגע בכלום, אבל רק מעצם העובדה שזה משהו חדש, לא נותנים להכניס למערכת וזה חבל כי זה פוגע באוכלוסייה.
יגאל בן שלום: אז אני מבקש, אם יש פה נציגים שיש להם קשרים בהסתדרות, שיעזרו לנו.
יגאל בן שלום: הם פשוט מתנגדים לטכנולוגיה כטכנולוגיה למרות שזה מיטיב עם העובדים, מיטיב עם האזרחים וזה פשוט מדהים.
יגאל בן שלום: לא נותנים להכניס את המערכת החדשה לפעולה.
יגאל בן שלום: אני חושב שהתייחסתי לכל הנקודות.
סופה לנדבר: נמשיך את הישיבה אצל ראש העיר.
סופה לנדבר: ישיבה בעיריית אשדוד
צבי צילקר: ברוכים הבאים.
מיכאל נודלמן: אדוני ראש העיר, אנחנו יודעים שאתם לקראת חגיגה גדולה במלאת 50 שנה לעיר אשדוד.
מיכאל נודלמן: רק עתה קיבלנו מכתב בקשר לכך.
מיכאל נודלמן: אנחנו יודעים שאתה ראש העיר שיש לו חלק גדול מאוד בפיתוח העיר, ואכן העיר שונה עכשיו מזו שהייתה קודם לכן ועל כך אנחנו רוצים לברך אותך.
מיכאל נודלמן: אני מברך את הסגנים, את חברי המועצה, את תושבי אשדוד במלאת 50 שנים לעיר בה אתם חיים, ומתפתחים.
מיכאל נודלמן: אני יודע שאתם עושים הכול כדי שהתושבים ירגישו טוב ואנחנו מאחלים לכם עוד 50 שנה ושהעיר תהיה הכי טובה והכי יפה בישראל.
מיכאל נודלמן: אנחנו יודעים שיש הרבה עולים חדשים בעיר שלכם ואנחנו לא מקבלים תלונות על כך שרע בעיר וכי חסר שירות כלשהו.
מיכאל נודלמן: העיר מתפתחת ומהווה דוגמא לערים אחרות וכאן אני רוצה לומר תודה רבה לך ולאחל לך עד 120 עם התוצאות שקיימות עתה.
סופה לנדבר: אנחנו נמצאים כאן בהרכב של הוועדה לפניות הציבור שבראשותי וועדת העלייה והקליטה שבראשות של חבר כנסת מיכאל נודלמן.
סופה לנדבר: נמצאים כאן חברי כנסת שהם חברים בוועדות, נמצא אתנו מר יגאל בן שלום שהוא מנכ"ל ביטוח לאומי, חברי כנסת ליה שמטוב, מרינה סולודקין, רוברט אילטוב, זאב אלקין, נמצאים אתנו חברי מועצת העיר, מנהלת ועדת העליה והקליטה, מנהלת הוועדה לפניות הציבור, יושב ראש פדרציית ישראלים דוברי רוסית.
סופה לנדבר: אנחנו הגענו לכאן מאחר שאנחנו מקבלים פניות רבות מתושבי העיר וכמו שאמר חבר הכנסת נודלמן, זוהי עיר גדולה ויפה.
סופה לנדבר: אני תושבת העיר, לשעבר חברת מועצת העיר, וכאן התחלתי את דרכי הפוליטית בשנת 1989.
סופה לנדבר: לא ארחיב בדבריי כי אתה יודע בדיוק מה אני חושבת על העיר שלנו.
סופה לנדבר: אנחנו מאחלים לך הצלחה בהמשך הדרך ומאחלים לתושבי אשדוד – העיר החמישית בגודלה – בריאות, אושר ומקור פרנסה.
סופה לנדבר: אני מאחלת לכם שיוקם בעיר בית חולים.
סופה לנדבר: קיימנו היום סיור בסניף הביטוח לאומי בגלל וזאת מאחר שאנחנו מקבלים לא מעט פניות.
סופה לנדבר: אתה יודע שביטוח לאומי הוא מקום אליו פונים יום יום אזרחי ישראל.
סופה לנדבר: אני תמיד אומרת שלהיות אזרח זה לא רק זכויות אלא זה גם חובות, אבל קודם כל אנחנו לומדים את החובות ולא תמיד יודעים שיש לנו זכויות, או לא תמיד מקבלים את הזכויות שלנו.
סופה לנדבר: התרשמנו היום ממנכ"ל הביטוח הלאומי, ד"ר יגאל בן שלום, ואנחנו רואים שהוא אמנם חדש במערכת, אבל אדם עם ניסיון רב שנעבור אתו בשיתוף פעולה מלא.
סופה לנדבר: לצערנו, אנחנו מקבלים פניות רבות בשפה הרוסית.
סופה לנדבר: אפשר לומר שיש יש לנו, ועדות הכנסת, קו פתוח עם הביטוח הלאומי וועדות שלנו, ובין חברי כנסת בכלל.
סופה לנדבר: בגלל זה אנחנו באופן חושבים שדיספרופורציה שקיימת היום בביטוח לאומי היא דיספרופורציה שצריכים לטפל בה באופן דחוף.
סופה לנדבר: בסיור היום בסניף אשדוד למדנו שבתוך 50 משרות פלוס יש רק חצי משרה לעובדת בשפה הרוסית.
סופה לנדבר: אירח אותנו מנהל סניף של ביטוח לאומי, הוא יושב כאן, ועובדים נאמנים של ביטוח לאומי.
סופה לנדבר: התרשמנו מאוד מהמקום אבל לצערנו אנחנו גם רואים את הליקויים, ובעיקר הליקויים שאנחנו הצבענו עליהם והצהרנו עליהם בוועדה.
סופה לנדבר: גם חברי מועצת העיר, גם ממלא מקום ראש העיר, גם סגן ראש העיר וגם לריסה לנין היו איתנו בישיבה בסניף אשדוד.
סופה לנדבר: הגענו לכאן כדי לטפל בבעיה, לדאוג לפתרונה, ואנחנו מבינים שאתה רצית לקבל אותנו אצלך לפגישה.
סופה לנדבר: שמחנו שאתה מוכן ורוצה לקבל אותנו כאן והנה אנחנו כאן.
צבי צילקר: אני לא אאריך ולא אתחיל לספר לכם על העיר אשדוד.
צבי צילקר: אני מאוד גאה על כך ששתי ועדות כנסת מגיעות אלינו לביקור.
צבי צילקר: בדרך זו עשיתם מהפיכה בחשיבה הישראלית כי בדרך כלל צריך לרוץ ולהתחנן כדי שאנשים יגיעו לכאן, אבל פתאום אתם באים אלינו ואני אומר דווקא לחבריי שידעו שזה כבוד גדול, כבוד לעירייה וכבוד לעיר.
צבי צילקר: אתם באים לכאן לבדוק את הדברים שנעשים בשטח ולא השטח מגיע אליהם, וזאת הגדולה שבביקור שלכם.
סופה לנדבר: עשינו שינוי בתפיסה.
סופה לנדבר: אנחנו רוצים שהכנסת תרד לעם במקום שהעם יגיע אל הכנסת.
צבי צילקר: כך צריך להיות.
צבי צילקר: הבעיה היא שהעם לא יכול להגיע לכנסת.
צבי צילקר: אני חושב שאני הפוליטיקאי הכי ותיק פה בין כולכם ואני אומר לכם שאתם עושים מעשה גדול.
צבי צילקר: קבלו את זה איך שאתם רוצים.
צבי צילקר: זו גם הזדמנות להודות לחבריי.
צבי צילקר: יש לי חלק גדול בעיר, אבל בלי חבריי זה לא היה קורה.
צבי צילקר: טועה כל מי שחושב שיכול לעשות את הכל בעצמו ובנוסף לזה שהוא טועה, הוא גם גורם נזק למערכת שבה הוא עובד ולא לא משנה אם זו הכנסת, או מפעל כלשהו, כי בעל מפעל יודע שאם אין לו הנהלה טובה ואין לו שיתוף פעולה של העובדים, המצב יכול להידרדר.
צבי צילקר: אני חושב שאחד הדברים שאנחנו כולנו עושים נכון כולנו הוא שאנחנו נותנים לעולים להבין, מהיום הראשון שהם מגיעים אלינו, שהם שותפים לבנייה.
צבי צילקר: הם לא מהווים עול, הם לא נטל אלא אנחנו רוצים אותם ואנחנו מבקשים שהם יבואו אלינו.
צבי צילקר: אם הם לא היו באים לכאן, לא היה לנו את רובע י', לא את רובע י"ג, לא את רובע י"ז אלא היה מדובר בעיירה קטנה, אולי בגודל של שדרות, אולי בגלל הנמל, ולא עיר עם עוצמה.
צבי צילקר: העולה מבין את זה והוא מרגיש את השייכות שלו לעיר מהיום הראשון וזה לא פלא, כי אנחנו נותנים לו להרגיש נוח כי זה גם טוב לנו.
צבי צילקר: אנחנו מנצלים את העולים בדרך הזו, ואני אומר את זה בדרך הכי חיובית.
צבי צילקר: אנחנו רוצים שיגיעו עולים ואנחנו משדרים את זה כל הזמן.
צבי צילקר: אם צריך לשלוח אנשים לחוץ לארץ, אנחנו שולחים.
צבי צילקר: הייתי צריך לנסוע, לחוץ לארץ מחר אבל מכיוון שאני לא יכול, נוסע ממלא מקום לצרפת כדי להביא עוד עולים ועוד עולים.
צבי צילקר: הייתי כבר באוזבקיסטן ובאיזרביג'אן ובעוד מקומות.